REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/198-16

26. septembar 2016. godine

B e o g r a d

ZAPISNIK

TREĆE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 26. SEPTEMBRA 2016. GODINE

Sednica je počela u 13.00 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Jovica Jevtić, Dragan Jovanović, Jasmina Karanac, Vladimir Orlić, Jovo Ostojić, Sonja Pavlović, Ognjen Pantović, Snežana B. Petrović, Dalibor Radičević, Ivana Stojiljković i Goran Ćirić.

Sednici su prisustvovali zamenici članova Odbora: Ivan Karić (zamenik Stefane Miladinović), Goran Kovačević (zamenik Zorana Milekića) i Zoran Radojičić (zamenik Biljane Rubaković).

Sednici nisu prisustvovali članovi Odbora: Nenad Konstantinović i Milutin Mrkonjić, niti njihovi zamenici.

Narodni poslanik Sonja Pavlović predložila je dopunu dnevnog reda sledećim tačkama:

- Definisanje minimalnog dosega dnevnog lista u kome bi Ministarstvo građevinarstva, saobraćaja i infrastrukture oglašavalo izlaganje planskog dokumenta na javni uvid, i

- Preduzimanje mera kako bi se iskontrolisao inspekcijski nadzor nad poslovima sprovođenja zakona i propisa, a vezano za Pravilnik o tehničkim standardima pristupačnosti.

Odbor nije prihvatio prvi predlog za dopunu dnevnog reda (jedan za, devet protiv, pet članova Odbora nije glasalo), takođe, Odbor nije prihvatio ni drugi predlog za dopunu dnevnog reda (jedan za, 10 protiv, četiri člana Odbora nije glasalo).

Odbor je, većinom glasova (12 za, jedan protiv, dva člana Odbora nisu glasala), u skladu sa predlogom predsednika Odbora usvojio sledeći:

**D n e v n i r e d**

1. Razmatranje predstavki upućenih Odboru;
2. Dogovor o radu i obrazovanje Radne grupe Odbora za predstavke.

Pre prelaska na razmatranje utvrđenog dnevnog reda većinom glasova (12 za, jedan uzdržan, dva člana Odbora nisu glasala), usvojen je Zapisnik Druge sednice Odbora održane 21. septembra 2016. godine.

Prva tačka dnevnog reda - **Razmatranje predstavki upućenih Odboru**

Predsednik Odbora, Katarina Rakić, je na početku prve tačke dnevnog reda ukazala da Odbor u okviru svog delokruga, između ostalog, razmatra i inicijative, peticije, predstavke i predloge i da je postupanje uređeno Uputstvom. Istovremeno je navela i podatak da je u prošlom sazivu Odbor razmotrio 89 podnesaka, a da je u ovom sazivu do sada Odboru podneto 20 različitih podnesaka

Imajući u vidu da Radna grupa za razmatranje predstavki još nije obrazovana, predsednik Odbora je zajedno sa zamenikom predsednika Odbora, Stefanom Miladinović, i članom Odbora narodnim poslanikom dr Vladimirom Orlićem, koji je bio član Radne grupe u prethodnom sazivu, održala radni sastanak na kojem je razmotreno 12 pristiglih predstavki i odlučeno o daljem postupanju. S obzirom da su narodni poslanici blagovremeno u pisanoj formi dobili sve predstavke predsednik Odbora ih je izvestila o predlozima za dalje postupanje:

1. Pritužbu Snežane Tasić Stojiljković i Mirjane Stojiljković iz Leskovca na rešenje Republičkog geodetskog zavoda u Medveđi, broj 07-295/16, - uputiti Republičkom geodetskom zavodu na dalje postupanje;

2. Žalbu Steve Rajića iz Apatina, broj 07-298/12, - uputiti Skupštini opštine Apatin na dalje postupanje;

3. Pritužbu Stamenković Dobrosava iz Niša u vezi izgradnje vodovoda u opštini Merošina, broj 07-603/12, - uputiti Skupštini opštine Merošina na dalje postupanje;

4. Predstavku Stojanke Bunčeski iz Krnjače u vezi problema nastalih prilikom izvođenja građevinskih radova, broj 07-1964/13, - uputiti Skupštini opštine Palilula na dalje postupanje;

5. Predstavku Mileta Ostojića iz Beograda u vezi odredaba Zakona o stanovanju, broj 07-700/16, - uputiti Ministarstvu građevinarstva, saobraćaja i infrastrukture na dalje postupanje;

6. U vezi ponovljene predstavke Stojana Lekića iz Kraljeva, broj 07-2696/12, - uputiti dopis podnosiocu da do okončanja sudskog postupka Odbor ne može preduzimati aktivnosti u vezi sa predstavkom;

7. Predstavku Ninoslava Nedeljkovića iz Beograda u vezi preletanja aviona iznad kuća, broj 07-755/16, - uputiti Ministarstvu građevinarstva, saobraćaja i infrastrukture na dalje postupanje;

8. Predstavku Miodraga Stevanića iz Beograda u vezi postavljanja spomenika Nikoli Tesli na trgu "Slavija" u Beogradu, broj 07-1154/16, - uputiti dopis podnosiocu da je Odbor informisan o incijativi, a imajući u vidu da je upućena i na više adresa koje su nadležne za inicijative ovakve vrste, veruje da će biti razmotrena;

9. Žalbu Radomira Markovića na rad JP ,,Pošta Srbije", broj 07-1886/13, - uputiti JP ,,Pošta Srbije“ na dalje postupanje;

10. Povodom Zahteva predsednika skupštine stanara S. Bernar 29. iz Sremčice za rešavanje problema zaštite od požara, broj 07-1865/16 , - uputiti dopis podnosiocu za dopunu i pojašnjenje podnetog Zahteva;

11. Predstavku Kristine Petrović iz Beograda u vezi stanarskog prava, broj 360-1894/16, - uputiti Gradskoj upravi Grada Beograda na dalje postupanje;

12. Molbu Radenka Markovića iz Postenja za reakciju nadležnih zbog nekorektnog ponašanja u vezi izvođenja radova na regionalnom putu Ljubovija - Krupanj u mestu Postenje, broj 07-1931/16, - uputiti Ministarstvu građevinarstva, saobraćaja i infrastrukture na dalje postupanje.

Nakon iznetih predloga za dalje postupanje po pristiglim predstavkama narodni poslanici su u diskusiji, koja je usledila zatražili dodatna objašnjenja od predsednika Odbora. Predsednik Odbora je predočila mogućnosti i ovlašćenja Odbora koja su propisana Poslovnikom Narodne skupštine, odnosno da je Odbor u mogućnosti da od nadležnih organa traži konkretan odgovor na pitanja i probleme zbog kojih se građani obraćaju, odnosno da posreduje u dobijanju adekvatnih odgovora na podnete predstavke.

U diskusiji su učestvovali narodni poslanici: Jovo Ostojić, Dragan Jovanović i Sonja Pavlović.

Nakon diskusije Odbor je, većinom glasova (13 za, dva člana Odbora nisu glasala), odlučio da prihvati predloge Radne grupe za postupanje povodom svakog podneska.

Druga tačka dnevnog reda - **Dogovor o radu i obrazovanje radne grupe Odbora za predstavke**

Predsednik Odbora je upoznala prisutne da u skladu sa članom 44. Poslovnika Narodne skupštine odbor može obrazovati posebnu radnu grupu, koja obavlja poslove za potrebe odbora. Imajući u vidu da je u prošlom sazivu Odbor obrazovao Radnu grupu za razmatranje predstavki, predloga, peticija i inicijativa predloženo je da se nastavi sa dobrom praksom.

Predsednik Odbora je predložila da se obrazuje Radna grupa Odbora za razmatranje predstavki, predloga, peticija i inicijativa u sledećem sastavu:

1. Stefana Miladinović, zamenik predsednika Odbora,

2. Ivana Stojiljković, član Odbora, i

3. Jovica Jevtić, član Odbora.

S obzirom da nije bilo drugih predloga narodni poslanici su se složili da Radna grupa ubuduće radi u predloženom sastavu.

U nastavku sednice predsednik Odbora je obavestila prisutne da u budućem radu Odbora planira i posete, manjih radnih grupa – timova, određenim opštinama kako bi se na terenu informisali o stanju, problemima i eventualnim predlozima za njihovo prevazilaženje u primeni zakona iz nadležnosti Odbora, a posebno Zakona o planiranju i izgradnji i Zakona o ozakonjenju objekata. Predloženo je da se u timove uključe i predstavnici nadležnog ministarstva, a da se na nekoj od narednih sednica Odbora napravi plan aktivnosti.

Odbor je prihvatio predlog da se od naležnog ministarstva i Kancelarije za Kosovo i Metohiju zatraži informacija u vezi sa pregovorima između Beograda i Prištine, koji se vode u Briselu o telekomunikacijama sa posebnim osvrtom na imovinu Telekoma, Pošte i dr, a koja bi bila predmet rasprave na nekoj od narednih sednica Odbora.

U diskusiji, koja je usledila iznet je predlog da jedna od prvih opština koju će posetiti članovi Odbora bude Apatin, zbog problema koji postoje u vezi izgradnje luke na Dunavu u ovom gradu. Takođe, iznet je i predlog da članovi Odbora u narednom periodu proprate i izlaganja određenih planskih dokumenata na javni uvid.

Predsednik Odbora je na kraju diskusije zahvalila na predlozima i pozvala članove Odbora da i ubuduće daju predloge za rad Odbora.

U diskusiji su učestvovali narodni poslanici: Goran Ćirić, Jovo Ostojić i Sonja Pavlović.

\*

\* \*

Na sednici je vođen tonski zapis.

Sednica je zaključena u 14.00 časova.

SEKRETAR ODBORA PREDSEDNIK ODBORA

Biljana Ilić Katarina Rakić